ธอส.โกยขายบ้านมือสองรวดเดียว730ล้านบาท
ขายเกลี้ยงแผง ธอส.เทกะจาดบ้านมือสอง วันเดียว 730 ล้านบาท 638 รายการ
23 ส.ค. 2563

นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ตามที่ในวันนี้ (22 สิงหาคม 2563) ธนาคารได้จัดงาน“ประมูลขายทรัพย์สินธนาคาร ครั้งที่ 1/2563” หรืองานประมูลบ้านมือสอง(ทรัพย์ NPA) เพื่อเพิ่มโอกาสให้ประชาชนได้เลือกซื้อที่อยู่อาศัยเป็นของตนเองในระดับราคาที่คุ้มค่า ตามพันธกิจ “ทำให้คนไทยมีบ้าน” โดยนำทรัพย์มากกว่า 5,550 รายการทั่วประเทศมาออกประมูลตั้งแต่เวลา 10.00-16.00 น. นั้น ผลปรากฎว่า ธนาคารสามารถจำหน่ายทรัพย์ได้ทั้งสิ้น 638 รายการ คิดเป็นมูลค่า 730 ล้านบาท แบ่งเป็น
ทรัพย์ในพื้นที่กรุงเทพฯ และปรมณฑล จำนวน 174 รายการ มูลค่า 187.83 ล้านบาท และทรัพย์ในส่วนภูมิภาคจำนวน 464 รายการ มูลค่า 542.17 ล้านบาท โดยทรัพย์รายการที่มีราคาจำหน่ายต่ำสุดในครั้งนี้คือห้องชุด ขนาด 26.25 ตารางเมตร ในโครงการปลาทอง จ.ปทุมธานี จำหน่ายได้ในราคาเพียง 43,000 บาทเท่านั้น
ส่วนทรัพย์ที่มีผู้สนใจประมูลมากที่สุดคือทาวน์เฮาส์ 2 ชั้น ขนาด 19.4 ตารางวา ในหมู่บ้านวรางกูล อ.ลำลูกกา จ.ปทุมธานี จำหน่ายในราคาเพียง 1.08 ล้านบาท จากราคาเริ่มต้นประมูลที่ 805,000 บาท ทรัพย์ที่จำหน่ายได้ในราคาสูงที่สุดมี 2 รายการ เป็นแฟลต 6 ชั้น เนื้อที่ 2 งาน 93.30 ตารางวาเท่ากัน คือ โครงการแฟลตเอกชัย 1 และโครงการแฟลตเอกชัย 2 ข.บางขุนเทียน กรุงเทพฯ จำหน่ายได้เท่ากันในราคาเริ่มต้นประมูลที่ 15 ล้านบาท
และทรัพย์รายการที่ตั้งอยู่บริเวณแนวรถไฟฟ้ายังคงได้รับความสนใจจากผู้เข้าร่วมประมูล อาทิ อาคารพาณิชย์ 4 ชั้น 18 ตารางวา ถนนจรัญสนิทวงศ์ ข.บางกอกใหญ่ กรุงเทพฯ ใกล้สถานี MRT เพียง 300 เมตร จำหน่ายได้ในราคา 6.58 ล้านบาท จากราคาเริ่มต้นประมูล 4.74 ล้านบาท สะท้อนให้เห็นว่าทรัพย์ NPA หรือบ้านมือสองของ ธอส. ยังคงเป็นที่ต้องการของประชาชนเช่นเดิม หลังจากที่ธนาคารสามารถจัดงานประมูลในที่ทำการสาขาได้เป็นครั้งแรกในปีนี้เนื่องจากสถานการณ์แพร่ระบาดของโควิด-19
นอกจากนี้ธนาคารยังแบ่งเบาภาระให้กับลูกค้าโดยให้สิทธิ์เลือกใช้มาตรการพิเศษ อาทิ ผ่อนดาวน์ดอกเบี้ย 0% นานสูงสุด 60 เดือน (เฉพาะรายการทรัพย์ราคาไม่เกิน 2 ล้านบาท และผู้ซื้อมีรายได้ไม่เกิน 25,000 บาทต่อเดือน) เข้าอยู่ในช่วงผ่อนดาวน์ได้ทันทีเพียงชำระเงินประกันไม่ต่ำกว่า 1.5% ของราคาประมูลซื้อ หรือเทเงินดาวน์ 20% ของราคาที่ประมูลซื้อได้ทันที ส่วนที่เหลือยื่นกู้ได้สินเชื่อดอกเบี้ย 0% นาน 24 เดือน โดยไม่เสียค่าประเมินราคาทรัพย์สินผ่อนชำระได้นานสูงสุดถึง 40 ปีอีกด้วย
สำหรับผู้ที่พลาดการประมูลในครั้งนี้ สามารถเข้าร่วมการประมูลทรัพย์ครั้งต่อไปได้ในเดือนธันวาคม 2563 หรือประมูลออนไลน์ผ่าน Application : GHBank Smart NPA ในวันที่เลขของวันที่ตรงกับเลขเดือน ซึ่งครั้งต่อไปจะมีขึ้นในวันที่ 9 กันยายน 2563 (9 เดือน 9 ) ติดตามข้อมูลข่าวสารของธนาคารเพิ่มเติมได้ที่ www.ghbhomecenter.com หรือ www.ghbank.co.th หรือศูนย์ลูกค้าสัมพันธ์ (Call Center) โทร 0-2645-9000 และ Facebook Fanpage ธนาคารอาคารสงเคราะห์